મુલુંડ (વેસ્ટ)ની ફોર્ટિસ હૉસ્પિટલની સામે આવેલી વૃન્દાવન સોસાયટીમાં સોમવારે રાતે સાડાનવ વાગ્યે પાંચ યુવાનોએ આ સોસાયટીના રહેવાસી અને ભાંડુપમાં ફૅબ્રિકેશનનું કામ કરતા ૫૪ વર્ષના મહેન્દ્ર પંચાલની હ્યુન્દાઇ કારના બધા જ કાચ તોડી નાખ્યા હતા. મહેન્દ્ર પંચાલના શાંત અને મિલનસાર સ્વભાવને લીધે તેમની કાર પર થયેલો હુમલો પંચાલપરિવાર અને સોસાયટીના સભ્યો માટે રહસ્ય બની ગયો હતો. જોકે આ યુવાનોને કાર તોડતા જોઈને સોસાયટીમાં રહેતો અને એ સમયે બાજુના ગ્રાઉન્ડમાં બૅડમિન્ટન રમતો અજિત સિંહ દોડીને આવ્યો હતો, પણ આ યુવાનોએ તેને ચૉપર બતાવીને રોકી દીધો હતો. આમ છતાં અજિત સિંહે તોડફોડ કરનારા આ યુવાનોની સાથે ચાલતાં-ચાલતાં તેમને તોડફોડ કરવાનું કારણ પૂછ્યું ત્યારે આ તોડફોડમાં સંકળાયેલા એક યુવાને એટલો જ જવાબ આપ્યો હતો કે ‘બાદ મેં પતા ચલેગા.’